Llíria prepara l'inici de curs escolar amb actuacions en matèria de mobilitat i aparcament
08 de setembre de 2022

L'Ajuntament de Llíria, a través de l'Àrea de Mobilitat Sostenible, ha iniciat estos dies els treballs de posada a punt de les vies públiques amb motiu de la nova entrada al curs escolar 2022-23. D'esta manera, s'estan repassant els passos barrats en els entorns dels centres escolars i prenent mesures per a promoure una tornada al col·le segura.

Segons ha explica el regidor responsable, Paco García, “per a este nou curs es renovaran els pictogrames en els passos de vianants per a caminar cap a un municipi més inclusiu, així com el reforçament de senyals de velocitat i zones de major precaució per a les persones conductores, ressaltant els espais escolars per on discorren els xiquets i xiquetes que accedeixen als seus col·legis i instituts”.

Els treballs s'han iniciat esta setmana i està previst que queden conclosos estos mateixos dies perquè l'inici de curs siga més segur i adaptat per a les persones amb alguna diversitat.

Actuacions en vies principals

Una vegada finalitzats els treballs en els centres escolars, es durà a terme una millora de la senyalització horitzontal en les grans vies de la ciutat, concretament en Pla de l’Arc, Furs, Bétera i Duc de Llíria, així com en els accessos a la ciutat per la Barceloneta, Alcublas i Juan Izquierdo, amb la finalitat de mantindre en un bon estat les marques viàries del municipi.

Aparcaments alternatius per Fira i Festes 2022

D'altra banda, García ha explicat que també “s'ha dissenyat tota una xarxa d'aparcaments dissuasius en les entrades de la ciutat per a millorar l'accessibilitat dels visitants a la nostra localitat durant la Fira i Festes de Sant Miquel 2022, els quals serviran després tant per al comerç local com la comunitat educativa, ja que es troben a pocs minuts de qualsevol dels eixos comercials de Llíria i prop dels centres escolars”.

L'edil de Mobilitat Sostenible explica que estes actuacions “es realitzen dins de la planificació de l'àrea i amb l'objectiu de previndre i assegurar les zones més sensibles de trànsit en les activitats escolars, festives o comercials”.